b"\n_START_ARTICLE_\nGeorges Jacques Danton\n_START_SECTION_\nEls primers anys de la Revoluci\xc3\xb3\n_START_PARAGRAPH_\nDanton va n\xc3\xa9ixer a Arcis-sur-Aube, poblaci\xc3\xb3 situada al nord-est de Fran\xc3\xa7a; gr\xc3\xa0cies a la seva formaci\xc3\xb3, va poder treballar com a advocat a Par\xc3\xads. _NEWLINE_Durant la Revoluci\xc3\xb3, Danton va donar-se a con\xc3\xa8ixer com a president del club dels Cordeliers, dit aix\xc3\xad perqu\xc3\xa8 es reunia a l'antic convent de l'orde dels Cordeliers. Una de les idees defensades pels Cordeliers era el de la sobirania popular i foren els primers d'acusar la Monarquia de ser irreconciliablement hostil a la llibertat, foren els que d'una manera m\xc3\xa9s vehement reclamaren una acci\xc3\xb3 radical. _NEWLINE_Durant la primavera de 1790, Danton, que no va participar ni en la presa de la Bastilla, ni en el trasllat de la fam\xc3\xadlia reial de Versalles cap a les Teuleries, va oposar-se a l'arrest de Marat; a la tardor d'aquell any, fou elegit comandant del seu batall\xc3\xb3 de districte de la Gu\xc3\xa0rdia Nacional al departament de Par\xc3\xads. El 1791, Danton no va ser elegit diputat de l'Assemblea Legislativa sin\xc3\xb3 que nom\xc3\xa9s aconsegu\xc3\xad un c\xc3\xa0rrec inferior a la Comuna de Par\xc3\xads."